מהו תלמוד המביא לידי מעשה?

**למה יצאנו לדרך?**

המסורת היהודית מעמידה את לימוד התורה ואת קיום התורה כערכים מרכזיים שלה. לימוד ומעשה נתפסים כעומדים בסתירה זה לזה והשקעה באחד מהם באה על חשבון השקעה באחר. תפיסה זו מובילה לשאלה מי גדול יותר תלמוד או מעשה? ודוחפת להכרעה בשאלה זו.

הכרעה בשאלה עשויה להתבטא בהשקעת זמן, כוחות ומשאבים גדולים יותר, אך היא בעיקר משפיעה על ההיררכיה שנוצרת בין תלמוד ומעשה. יצירת היררכיה בין השניים עלולה ליצור היררכיה גם בין בני האדם העוסקים בלימוד לבין אלה העוסקים במעשה ולהדיר אנשים מסוימים מהלימוד ואנשים אחרים מהמעשה.

טשטוש הדיכוטומיה בין לימוד ומעשה וזיהוי תהליכי לימוד שיש בהם מעשה ומעשים שיש בהם לימוד תורה מאפשר להרחיב את מעגלי הלימוד והמעשה לקבוצות שונות באוכלוסייה ולצמצם הדרה חברתית מאחד ממעגלים אלה בכדי להמשיך את מרכזיותם במסורת היהודית זה לצד זה.

**שאלת השיפוד**

מה צריך להיות היחס הנכון בין לימוד למעשה?

**מפת דרכים**

1. **תלמוד גדול או מעשה גדול?**

בבלי, קידושין, מ, ע"ב

1. **אחרי הפעולות נמשכים הלבבות**

ספר החינוך, מצוה טז

1. **הגדולה שבלימוד נמצאת בחידוש**

חכם יוסף חיים, בן איש חיל, דרוש א' לשבת כלה, שיח ישראל, ירושלים, תשמ"ב, עמ' נא

1. **המעשה הגדול הוא הענקת האפשרות ללמוד**

תרגום, חכם משה מימון, המילואים למשה, דרושים, דפוס יעקב חדאד, ג'רבה, תרצ"ב, עמ' רטז

1. **כיצד לא תשכח תורה מישראל**

תרגום, בבלי, בבא מציעא פה, ע"ב

1. **פלפול הוא הבל כאשר אינו מביא לידי מעשה**

חכם עובדיה יוסף, יביע אומר, חלק א, אורח חיים, דברי פתיחה, תורה והוראה, ירושלים, תשל"ד, עמ' 18-20

1. **מילים מטשטשות מציאות**

אינתי עומרי, מילים, לחן וביצוע: מיכה שטרית

**הסיפור של הדף**

1. **תלמוד גדול או מעשה גדול?**

המקור הראשון מפגיש אותנו עם מחלוקת בין רבי טרפון לרבי עקיבא בשאלת המפתח: 'מה גדול יותר תלמוד או מעשה?' . רבי טרפון סבור כי מעשה גדול ורבי עקיבא חולק עליו. המקור אף מציע אפשרות של תשובה המשלבת בין השניים ורומזת ששני הערכים תלויים וקשורים זה בזה.

1. **אחר הפעולות נמשכים הלבבות**

במקור השני תומך ספר החינוך בעמדתו של רבי טרפון ומסביר מה כוחו של המעשה, שהוא מושך אחריו את הלב והוא הדבר החשוב ביותר והמכריע גם בעולמו הפנימי נפשי של האדם.

1. **הגדולה שבלימוד נמצאת בחידוש**

במקור השלישי מצדד הבן איש חי ברבי עקיבא בכך שתלמוד גדול מהמעשה ומסביר זאת ביכולת החידוש האינסופית שנמצאת בלימוד.

1. **המעשה הגדול הוא הענקת האפשרות ללמוד**

המקור הרביעי שובר מעט את הדיכוטומיה בין תלמוד ומעשה ומעלה את השאלה מה נחשב תלמוד ומה נחשב מעשה? נראה כי דווקא רבי טרפון שטוען כי "מעשה גדול", לא מוצא זמן לתת צדקה מכיוון שעיקר עיסוקו בלימוד תורה. דווקא רבי עקיבא הוא זה שעושה מעשה ובעזרת ממונו של רבי טרפון מעניק לאנשים נוספים את האפשרות ללמוד תורה.

1. **כיצד לא תשכח תורה מישראל?**

המקור החמישי יפגיש אותנו עם רבי חנינא ורבי חייא. לשתי הדמויות הללו ישנו וויכוח איך דואגים שהתורה תשתמר ולא תשתכח מישראל. רבי חייא עוסק במעשים רבים הקשורים לאחרים בחברה ואינם קשורים ישירות ללימוד ומציע גישה לפיה הלימוד תלוי במעשים . רבי חנינא דוגל בלימוד שאינו מחובר למעשה והוא לימוד עצמאי "מתפלפל" ומעמיק.

1. **פלפול הוא הבל כאשר אינו מביא לידי מעשה**

מקור השישי יוצא הרב עובדיה יוסף נגד הפלפול כאשר אינו מחובר למציאות ואינו קובע הלכה למעשה. הרב יוסף מכנה פלפול כזה הבל וסרק ובעצם מגדיר מחדש את הלימוד . הגדרה זו של הלימוד מסבירה את ההכרעה של התלמוד שגדול תלמוד המביא לידי מעשה.

1. **מילים מטשטשות מציאות**

במקור האחרון, מיכה שיטרית בשירו מראה מצב בו ריבוי מילים שאינם מחוברות ונותנות מענה למציאות הוא לא רק הבל וסרק אלא עלול ליצור טשטוש של המציאות, בתום לב או בזדון. טשטוש שגורם להתעלמות ממציאות של מצוקה וצורך בפתרון מעשי.

**מהלכים בדרך**

1. **תלמוד גדול או מעשה גדול?**

וכבר היה רבי טרפון וזקנים מסובין בעליית בית נתזה בלוד, נשאלה שאלה זו בפניהם:

1. תלמוד גדול או מעשה גדול?1 - נענה רבי טרפון ואמר: מעשה גדול.2

נענה רבי עקיבא ואמר: תלמוד גדול.3- נענו כולם ואמרו: תלמוד גדול, שהתלמוד מביא לידי מעשה.4

תלמוד בבלי מסכת קידושין דף מ עמוד ב

**תחנה ראשונה:** וכבר היה רבי טרפון וזקנים מסובין בעליית בית נתזה בלוד, נשאלה שאלה זו בפניהם:

תלמוד גדול או מעשה גדול?

**קו ותמרור עצירה:** "תלמוד גדול או מעשה גדול?"1

**שאלה:** מה משמעות המילה "גדול"?

**מסלולים אפשריים:** תלמוד ומעשה הינם שני תחומי חיים מהותיים לכל אדם, ובכל חברה, לכן סוגיות העוסקות בהגדרתם ובמערכת היחסים ביניהם דורשות בירור בכל חברה. בדיון המתקיים בעליית בית נתזה בלוד המילה 'גדול' היא מילה מרכזית, ולכן הפרשנות שתינתן לה תשנה את ההבנה של השאלה שנשאלת.

* חשוב יותר, משמעותי יותר - החכמים רוצים לדעת איזה מבין שנית התחומים הוא החשוב יותר והמשמעותי יותר בחייו של אדם, בסדר היום החברתי ובהגדלת התורה.
* מקום גדול יותר - חכמים רוצים לברר לאיזה מבין שני התחומים צריך להקדיש יותר נפח ויותר זמן בחיי הפרט והחברה.
* השפעה גדולה יותר - מי מבין השניים, תלמוד או מעשה, משפיע יותר על המציאות ומשנה אותה.

**צידה לדרך:**

רבי טרפון וזקנים מסובין בלוד ואיתם גם רבי עקיבא בתקופה לאחר חורבן בית המקדש השני. עבודת ה' המעשית בבית המקדש, נפסקה, ורבן יוחנן בן זכאי קיבל אישור מיוחד מהרומאים להקים את המרכז הרוחני היהודי ביבנה. החכמים בתקופה זו ואילך מעצבים את מציאות חייו המעשית והרוחנית של עם ישראל ללא בית מקדש.

המרכז הרוחני הגדול באותה תקופה היה ביבנה, שם שקדו על הצלת התורה על ידי לימוד מעמיק ופסיקת הלכה. סוגיה זו אינה נידונה בבית המדרש המרכזי אלא בבית המדרש בלוד, כנראה בית המדרש של רבי טרפון. המיקום של בית המדרש עשוי לתת פריזמה אחרת להבנת הסוגיה, אפשר בכלל לשאול את השאלה הזו רק בבית מדרש אחר, שאינו במרכז ואולי אפילו יש בו מימד של מחתרתיות.

רבי טרפון ורבי עקיבא, שני תנאים מהתקופה שאחרי המרד הגדול, מתלמידיו של רבן יוחנן בן זכאי. בתחילה היה רבי עקיבא תלמידו של רבי טרפון ולאחר מכן הפכו לתלמידים חברים.

**תחנה שניה:** נענה רבי טרפון ואמר: מעשה גדול2

**קו ותמרור עצירה:** "מעשה גדול"

**שאלה:** מדוע רבי טרפון סובר כך?

**מסלולים אפשריים:** התלמוד אינו נותן הסבר לבחירה שעושה רבי טרפון, אמירה כזו פותחת אפשרות לפרשנויות שונות על מה שעומד מאחורי הדברים.

* רבי טרפון הוא תנא ממשפחת כהנים מיוחסת, הוא מגיע ממסורת של עשיה בבית המקדש, ולכן ברור לו שמעשה גדול גם אם לא מובן לאיזה פן של המילה גדול הוא מתכוון.
* רבי טרפון סובר שחשוב יותר לפעול במציאות, המעשה הוא זה שאכן יוצר שינוי במציאות, ולכן הוא גדול יותר.
* רבי טרפון סובר שיש להשקיע יותר זמן במעשה ולכן הוא גדול יותר, לא בטוח שהוא חשוב יותר.
* רבי טרפון סובר שהלימוד הוא הכלי והמעשה הוא המטרה ולכן המעשה גדול יותר.

**תחנה שלישית:** נענה רבי עקיבא ואמר: תלמוד גדול.**3**

**קו ותמרור עצירה:** "תלמוד גדול"

**שאלה:** מדוע רבי עקיבא סובר כך?

**מסלולים אפשריים:** דבריו של רבי עקיבא בדומה לדבריו של רבי טרפון אינם מוסברים בתלמוד ומשאירים פתח רחב לפרשנויות.

* רבי עקיבא מאמין שהלימוד הוא הבסיס לכל עשיה, בלעדיו לא נדע מה יש לעשות ולכן, לא משנה מה חלקו בפועל, חשיבותו והשפעתו גדולה יותר על המציאות.
* רבי עקיבא סובר שהדרך המרכזית להבין ולהתקרב אל הבורא היא לימוד תורה ולכן לימוד תורה הוא חשוב ומשמעותי יותר.
* רבי עקיבא חושב שלימוד תורה חשוב יותר ולכן הזמן של האדם והחברה צריכים להיות מוקדשים ברובם ללימוד.
* רבי עקיבא חושב שלימוד התורה הוא הדרך הטובה יותר להשפיע על האדם והסביבה, לתפיסה זו יש משמעויות גם להפצת התורה ולדאגה שיהיו יותר אנשים לומדים תורה.

**תחנה רביעית:** נענו כולם ואמרו: תלמוד גדול, שהתלמוד מביא לידי מעשה.4

**קו עצירה:** "שהתלמוד מביא לידי מעשה"

**תמרור עצירה:** "נענו כולם"

**שאלה:** למה נענו כולם?

**מסלולים אפשריים:** למילה 'נענו' בעברית יש שני פירושים: האחד הסכימו והשני טענו טענה. שני מובנים אלה למילה מאפשרים פרשנות משתנה לדברים שחותמים את הדיון.

* החכמים הסכימו לדבריו של רבי עקיבא. ההסבר להסכמה שלהם הוא שהלימוד חשוב ומשמעותי יותר מכיוון שהוא המקור לכל מעשה, ואי אפשר לדעת מהו המעשה הנכון ללא לימוד.
* החכמים מסכימים לדבריו של רבי עקיבא אבל טוענים שלא כל לימוד גדול יותר אלא רק לימוד שמביא לידי מעשה. הלימוד אינו יכול לעמוד בפני עצמו יש חובה לקשור אותו באופן מתמיד לעשיה.
* קשה לדעת מתוך דבריהם של חכמים מה דעתם לגבי המילה גדול במובן של כמות הזמן המוקדשת לכל אחד מן התחומים.

1. **אחר הפעולות נמשכים הלבבות**

דע כי האדם נפעל כפי פעולותיו. ולבו וכל מחשבותיו תמיד אחר מעשיו שהוא עושה בהם, אם טוב ואם רע,ואפילו רשע גמור בלבבו וכל יצר מחשבות לבו רק רע כל היום1 ובכוח מעשיו ימית היצר הרע, כי אחרי הפעולות נמשכים הלבבות2.

**ספר החינוך, מצוה טז**

**תחנה ראשונה:** דע כי האדם נפעל כפי פעולותיו.ולבו וכל מחשבותיו תמיד אחר מעשיו שהוא עושה בהם, אם טוב ואם רע, ואפילו רשע גמור בלבבו וכל יצר מחשבות לבו רק רע כל היום**.1**

**קו עצירה:** " רק רע כל היום"

**תמרור עצירה:** "האדם נפעל כפי פעולותיו"

**שאלה:** כיצד ניתן להסביר את הביטוי 'האדם נפעל'?

**מסלולים אפשריים:** ספר החינוך טוען שהאדם מושפע מפעולותיו, אפשר להציע דרכים שונות כיצד הפעולות משפיעות על האדם, ואפשר להציע מרכיבים שונים באדם המושפעים מהפעולות שלו.

* אדם החוזר על פעולה שוב ושוב, הופך אותה להרגל, מרגע זה הוא כאדם, משתנה, בהתאם להרגל שרכש לעצמו.
* הפעולות של האדם מביאות אותו למפגשים עם אנשים אחרים, וזירות פעולה שונות, המפגש הזה יוצר אצלו שינוי.
* המחשבה והתודעה של האדם מושפעים מניתוח המציאות, פעולותיו של האדם משנים את המציאות ובכך גם המחשבה והתודעה.

**תחנה שניה:**...ובכוח מעשיו ימית היצר הרע, כי אחרי הפעולות נמשכים הלבבות. 2

**קו ותמרור עצירה:** "אחרי הפעולות נמשכים הלבבות"

**שאלה:** איך מסביר ספר החינוך את עמדתו של רבי טרפון?

**מסלולים אפשריים:** רבי טרפון טוען ש'מעשה גדול', ספר החינוך מבין ש'גדול יותר' הוא זה שמוביל והקטן יותר הוא זה שמובל. הבחירה ב'מעשה' כמוביל, יכולה להיות מונעת מגורמים שונים:

* המעשה יוצר שינוי במציאות, ברגע שהוא מתרחש, התודעה משתנה בעקבותיו מכיוון שאי אפשר להחזיק בתודעה שסותרת שינוי שמתרחש במציאות.
* אפשר להתייחס ל'מוביל' כמטרה. אם המטרה היא ליצור שינוי במציאות, ניתן לראות ולחוש שינוי זה כאשר המעשה משתנה ולכן המעשה הוא המוביל.

1. **הגדולה שבלימוד נמצאת בחידוש**

שראוי להיות חלק התלמוד גדול מחלק המעשה, וחביב לפני הקדוש ברוך הוא יותר, מפני כי בחלק הלימוד יש פריה ורביה הרבה, שהאדם מוליד כמה וכמה חידושי תורה בלימודו, והכל נחשב לתורת אמת,1 ...וכל זה אינו אלא בחלק התלמוד, אבל בחלק המעשה אין רשאין לחדש מצווה חדשה כלל.2

חכם יוסף חיים, בן איש חיל, דרוש א' לשבת כלה, שיח ישראל, ירושלים, תשמ"ב, עמ' נא

**תחנה ראשונה:** שראוי להיות חלק התלמוד גדול מחלק המעשה, וחביב לפני הקדוש ברוך הוא יותר, מפני כי בחלק הלימוד יש פריה ורביה הרבה, שהאדם מוליד כמה וכמה חידושי תורה בלימודו, והכל נחשב לתורת אמת,**1**

**קו עצירה:** "והכל נחשב לתורת אמת"

**תמרור עצירה:** "מפני כי בחלק הלימוד יש פריה ורביה הרבה"

**שאלה:** איך מסביר הבן איש חי את עמדתו של רבי עקיבא?

**מסלולים אפשריים:** הבן איש חי רואה את התלמוד והמעשה כשני חלקים המרכיבים את השלם של התורה. הוא טוען ששני חלקים אלה אינם שווים וללימוד צריך להיות חלק יותר גדול. ניתן להבין את ההסבר לטענה שלו בכמה דרכים:

* הלימוד יכול להתפתח ולהתרחב לאין קץ, החומר אינו מגביל אותו ולכן חלקו בשלם של התורה גדול יותר.
* התלמוד יכול להכיל דעות רבות, אפילו אם הן סותרות זו את זו.
* התלמוד מתרבה במובן שכל תובנה מולידה תובנה חדשה שלא היתה קודם, וכך חלקו הולך וגדל.

**תחנה שניה:** ...וכל זה אינו אלא בחלק התלמוד, אבל בחלק המעשה אין רשאין לחדש מצווה חדשה כלל.2

**קו ותמרור עצירה:** "אין רשאין לחדש מצווה חדשה כלל"

**שאלה:** מדוע אסור לחדש במעשה?

**מסלולים אפשריים:** הבן איש חי קובע כלל לגבי יכולת ההתרחבות של ה'מעשה', הוא כנראה מסתמך על איסור 'בל תוסיף', שאוסר על חכמים להוסיף מצוות, אפשר להסביר בכמה צורות מדוע אין לאסור את המותר:

* ריבוי איסורים מכביד על האנשים והם עלולים לבעוט בכל ולא לרצות לקיים דבר.
* יש ענין ליהנות מכל דבר הקיים בעולם וריבוי מצוות עלול להביא להימנעות מהנאות רבות.
* ריבוי מצוות על מה שהתורה ציוותה יכול להביא את האדם להתעסקות יתר בחיי המעשה ובכך לא יהיה לו זמן ללמוד תורה.

**צידה לדרך**

רבי **יוסף חיים מ**[**בגדאד**](http://he.wikipedia.org/wiki/%D7%91%D7%92%D7%93%D7%90%D7%93) תקצ"ד - תרס"ט ([1834](http://he.wikipedia.org/wiki/1834) –[1909](http://he.wikipedia.org/wiki/1909)) היה מגדולי ה[אחרונים](http://he.wikipedia.org/wiki/%D7%90%D7%97%D7%A8%D7%95%D7%A0%D7%99%D7%9D), דמות מרתקת ששילבה בתוכה את כל הממדים האפשריים של יצירה, עשייה והנהגה בתחומי היהדות: הלכה, קבלה, שירה, ויכולת דרשנות וירטואוזית. הוא הנהיג את קהילת בגדד במשך 50 שנה עד יום מותו והתאים את כתביו ודרשותיו לכל שכבות הציבור. רבי יוסף חיים כתב למעלה מ-100 חיבורים אך רק 53 מהם יצאו לאור. חיבורים אלו עוסקים בכל מקצועות התורה ומשקפים את ידיעותיו הרבות במדע, ב[רפואה](http://he.wikipedia.org/wiki/%D7%A8%D7%A4%D7%95%D7%90%D7%94), ב[אסטרונומיה](http://he.wikipedia.org/wiki/%D7%90%D7%A1%D7%98%D7%A8%D7%95%D7%A0%D7%95%D7%9E%D7%99%D7%94), ב[פיזיקה](http://he.wikipedia.org/wiki/%D7%A4%D7%99%D7%96%D7%99%D7%A7%D7%94) וב[כלכלה](http://he.wikipedia.org/wiki/%D7%9B%D7%9C%D7%9B%D7%9C%D7%94). כמו כן מתגלה בקיאותו הרבה בספריהם של כל גדולי ישראל. ספרו המפורסם ביותר הוא "[בן איש חי](http://he.wikipedia.org/wiki/%D7%91%D7%9F_%D7%90%D7%99%D7%A9_%D7%97%D7%99_(%D7%A1%D7%A4%D7%A8))" ולעתים מכונה רבי יוסף חיים על שמו "הבן איש חי".

1. **המעשה הגדול הוא הענקת האפשרות ללמוד**

רבי טרפון נתן לרבי עקיבא שישה ככרי כסף. אמר לו: לך קנה לנו נחלה אחת, וכו'.1

לקח אותם, וחילק אותם לסופרים ולמשנים, ולאלו המעיינים בתורה.

לאחר ימים נפגש עמו. אמר לו: קנית לנו אותה נחלה, שאמרתי לך? אמר לו: הן. אמר לו: יש בך מראה אותה לי? אמר לו: הן. לקחו והראה לו סופרים, ומשנים, ואת אלו המעיינים בתורה.2 ...

וכתבו המפרשים שוודאי רבי טרפון היה נדיב ונוח לו במצוות הצדקה, אלא שהיה תורתו אומנותו, ולא היה לו פנאי לתת צדקה.3

תרגום, חכם משה מימון, המילואים למשה, דרושים, דפוס יעקב חדאד, ג'רבה, תרצ"ב, עמ' רטז

**תחנה ראשונה:** רבי טרפון נתן לרבי עקיבא שישה ככרי כסף. אמר לו: לך קנה לנו נחלה אחת, וכו'1.

**קו ותמרור עצירה:** "לך קנה לנו נחלה אחת וכו"

**שאלה:** מדוע רבי טרפון מבקש בקשה זו דווקא מרבי עקיבא?

**מסלולים אפשריים:** רבי טרפון ורבי עקיבא מופיעים שוב כזוג, ואולי לא רק בגלל שהיו תלמידים חברים אלא, אולי המעשה שהתרחש בבית נתזה בלוד מהדהד גם כאן.

* רבי טרפון מבקש מרבי עקיבא חברו ותלמידו, לקנות להם נחלה, נכס ממנו יוכלו להתפרנס על מנת שיוכלו להמשיך ללמוד תורה יחד**.**
* רבי טרפון היה אדם אמיד, רבי עקיבא היה עני, יתכן שזו דרכו של רבי טרפון לתת צדקה לרבי עקיבא. שותפות בנכסים היא מדרגת הצדקה הגבוהה ביותר מתוך שמונה מעלות הצדקה של הרמב"ם.
* רבי טרפון נותן כסף לרבי עקיבא מכיוון שהוא עוסק בתורה, אך הוא טוען ש'מעשה גדול', והוא רוצה לעשות מעשה.

**צידה לדרך**

ארבעת השורות הראשונות בדבריו של הרב משה מימון הם ציטוט מתוך מדרש בילקוט שמעוני, פרשת בהר רמז תרס"ה, הרב מבסס על מדרש זה את דבריו.

**תחנה שניה:** לאחר ימים נפגש עמו. אמר לו: קנית לנו אותה נחלה, שאמרתי לך? אמר לו: הן. אמר לו: יש בך מראה אותה לי? אמר לו: הן. לקחו והראה לו סופרים, ומשנים, ואת אלו המעיינים בתורה.3..

**קו ותמרור עצירה:** "ואת אלו המעיינים בתורה"

**שאלה:** כיצד מבין רבי עקיבא את בקשתו של רבי טרפון?

**מסלולים אפשריים:** רבי עקיבא אינו מקיים את בקשתו של רבי טרפון, הוא מקבל כסף ומתבקש לקנות נכס, אך הוא מחלק את הכסף לאנשים העוסקים בתורה.

* רבי עקיבא מבין שרבי טרפון, רוצה לדאוג להמשך לימוד התורה של שניהם, והוא מבקר אותו על כך שאינו דואג ללימוד התורה של כולם.
* רבי עקיבא מבקר את רבי טרפון שאינו עקבי בדבריו, הוא אומר 'מעשה גדול' אך הוא אינו עושה מעשה אלא לומד תורה.
* רבי עקיבא רוצה לומר לרבי טרפון ש'תלמוד גדול' ולכן הוא נותן את הכסף ללומדי תורה, ומסביר לרבי טרפון שבמעשה זה קנה לו חלק לעולם הבא.
* רבי עקיבא חושף את רבי טרפון למעשה מסוג אחר, מעשה שמאפשר לאחרים ללמוד.

**תחנה שלישית:** וכתבו המפרשים שוודאי רבי טרפון היה נדיב ונוח לו במצוות הצדקה, אלא שהיה תורתו אומנותו, ולא היה לו פנאי לתת צדקה.3

**קו עצירה:** "ולא היה לו פנאי לתת צדקה"

**תמרור עצירה:** "אלא שהיה תורתו אומנותו"

**שאלה:** מה מחדש הרב מימון על המחלוקת בין רבי עקיבא ורבי טרפון מי גדול יותר מעשה או תלמוד?

**מסלולים אפשריים:** הביטוי 'תורתו אומנותו' על רבי טרפון עומד בסתירה לטענה של רבי טרפון ש'מעשה גדול', לכן לפרש את דבריו של הרב מימון:

* רבי טרפון כאיש עשיר יכול היה ללמוד ללא דאגות כלכליות ולכן תורתו אומנותו, אך מכיוון שלדעתו 'מעשה גדול' הוא נותן כסף לרבי עקיבא שיתפרנס ממנו וזאת נחשבת לו לצדקה.
* רבי טרפון אכן חושב ש'מעשה גדול' אך הוא יודע שניתן לקיים את מצוות הצדקה גם על ידי שליח ולכן מפקיד את רבי עקיבא כשליחו.
* יתכן כי רבי טרפון סבר כי "מעשה גדול" כהדרכה כללית לרוב העם, אבל ליחידים שיכולים לאפשר לעצמם: 'תלמוד גדול' ולכן תורתו אומנותו.
* רבי עקיבא מלמד את רבי טרפון שאי אפשר שההדרכה 'תלמוד גדול' נכונה לכולם ולכן המעשה הנדרש הוא לדאוג לאחרים שגם יוכלו ללמוד..

**צידה לדרך**

"תורתו אומנותו" - כיום מכונה בשם זה ההסדר שפוטר תלמידי ישיבות משירות צבאי, אך המושג המקורי מתאר אדם שלימוד התורה הוא מומחיותו ועיסוקו העיקרי.

1. **כיצד לא תשכח תורה מישראל**

כאשר היו רבים ר' חנינא ור' חייא - אמר לו רבי חנינא לרבי חייא: וכי עימי אתה רב?! חס ושלום, אם תשתכח תורה מישראל אחזיר אותה בפלפולי.1

אמר לו רבי חייא לרבי חנינא: עימי אתה רב?! שעשיתי שלא תשתכח תורה מישראל.2

מה אני עושה - אני הולך וזורע פשתן, ושוזר ממנו רשתות, וצד צבאים, ומאכיל מבשרם ליתומים, ועושה מגילות, וכותב חמישה חומשים,3 ואני הולך לעיר ומלמד לחמישה תינוקות חמישה חומשים, ומלמד משנה לשישה תינוקות שישה סדרים. ואני אומר להם: עד שאחזור ואבוא לכאן, תלמדו מקרא זה לזה, ולמדו משנה זה לזה, ועל ידי כך עושה אני לתורה שלא תישכח מישראל.4

תרגום, בבלי, בבא מציעא פה, ע"ב

**תחנה ראשונה:** כאשר היו רבים ר' חנינא ור' חייא - אמר לו רבי חנינא לרבי חייא: וכי עימי אתה רב?! חס ושלום, אם תשתכח תורה מישראל אחזיר אותה בפלפולי1

**קו ותמרור עצירה:** "אחזיר אותה בפלפולי"

**תמרור עצירה:** "אחזיר אותה בפלפולי"

**שאלה:** מדוע מאמין רבי חנינא בסוג לימוד זה?

**מסלולים אפשריים:** רבי חנינא מאמין בלימוד שיש בו פלפול, לימוד שמתעסק בפן הפילוסופי של הלימוד, חוקר, בוחן ומנתח ולא תמיד יורד לעולם המעשה.

* רבי חנינא מאמין שצורת לימוד המבוססת על תהליכים מחשבתיים שיש בהם לוגיקה, ניתוח והסקת מסקנות היא דרך הלימוד שתשמור על התורה, וגם אם יאבד משהו במהלך השנים תהליכים אלה ישיבו אותם.
* רבי חנינא חושב שזו הדרך לייצר תלמידי חכמים היודעים את נבכי ורזי התורה ותלמידי חכמים הם אלה ששומרים על התורה.
* רבי חנינא טוען שאין צורך לפעול למען שתא תשתכח תורה כי הוא מאמין שיש בידו קלף מנצח, ולכן הוא יכול להישאר בבית המדרש וללמוד.

**תחנה שניה**: אמר לו רבי חייא לרבי חנינא: עימי אתה רב?! שעשיתי שלא תשתכח תורה מישראל. **2**

**קו ותמרור עצירה:** "שעשיתי שלא תשתכח תורה מישראל"

**שאלה:** במה חולק רבי חייא על רבי חנינא?

**מסלולים אפשריים:** אפשר להסביר את המחלוקת דרך שלוש מילים בדבריו של רבי חייא: 'עשיתי' ו'שלא תשתכח', מילים שמציינות את השקפת עולמו.

* רבי חייא מאמין בלימוד שמביא לעשיה, לימוד שיש בו חיבור לעולם המעשה, הוא מתנגד לפלפול שדוגל בו רבי חנינא.
* רבי חייא מאמין שצריך למנוע מצב שבו תשתכח תורה מישראל, יתכן שהוא מבין שאם תורה תשכח ותושב בדרך של פלפול היא תהפוך לנחלתם של תלמידי חכמים בלבד.
* רבי חייא טוען שיש למנוע את איבוד התורה מכיוון שהוא דואג לשלב הביניים, ולמה שיכול להתרחש בזמן זה.

**תחנה שלישית:** מה אני עושה - אני הולך וזורע פשתן, ושוזר ממנו רשתות, וצד צבאים, ומאכיל מבשרם ליתומים, ועושה מגילות, וכותב חמישה חומשים,3

**קו עצירה:** "לשישה תינוקות שישה סדרים"

**תמרור עצירה:** "מה אני עושה?"

**שאלה:** על איזה סוג של עשייה מספר רבי חייא?

**מסלולים אפשריים:** רבי חייא מתאר עשייה שחלקה אינה קשורה ללימוד תורה. הוא זורע, שוזר, צד צבאים, מאכיל, עושה מגילות וכותב חומשים, נדרשת כאן פרשנות למעשיו של רבי חייא בהקשר של לימוד התורה.

* רבי חייא מבין שלימוד תורה תלוי במילוי הצרכים הבסיסיים של הלומדים. אדם רעב אינו יכול ללמוד משתי סיבות: אחת, הבטן כואבת לו, השנייה, הוא יעדיף לדאוג לעצמו לאוכל במקום ללמוד.
* רבי חייא רוצה שלימוד התורה יתקיים תוך כדי חיבור לעולם שנמצא מחוץ לבית המדרש. לחברה יש צרכים נוספים שהכרחי לדאוג להם.
* רבי טוען שתורה היא של כולם, ואם היא לא מגיעה לכולם זה אובדנה. הוא מבין שדאגה לכך שכל אחד יוכל ללמוד זו עשייה.

**תחנה רביעית:** ואני הולך לעיר ומלמד לחמישה תינוקות חמישה חומשים, ומלמד משנה לשישה תינוקות שישה סדרים.ואני אומר להם: עד שאחזור ואבוא לכאן, תלמדו מקרא זה לזה, ולמדו משנה זה לזה, ועל ידי כך עושה אני לתורה שלא תישכח מישראל. 4

**קו עצירה:** "שלא תישכח מישראל"

**תמרור עצירה:** "תלמדו מקרא זה לזה, ולמדו משנה זה לזה"

**שאלה:** איזו סכנה קיימת בצורת לימוד זו?

**מסלולים אפשריים:** רבי חייא מציע לשמור על התורה בדרך שאינה רגילה, דרך שבה הלומדים מחזיקים את התורה בתהליך לימוד פשוט. לדרך זו עלולות להיות סכנות שונות:

* הדרך שמציע רבי חייא עלולה להחטיא את הדיוק בלימוד ובכך להעביר מידע, ערכים והנהגות שהם טעות ובעצם לפגוע בתורה.
* לימוד התורה שמציע רבי חייא אכן מביא את התורה לכולם, אך תורה באיזו איכות? התלמידים שמלמדים אחד את השני אינם מסוגלים באמת להגיע לרמות גבוהות של לימוד, והילדים העניים שהיה צריך להאכיל אותם כדי שילמדו מקבלים לימוד סוג ב'.
* החשש שיש סכנה בדרך שמציע רבי חייא נובעת מתפיסה מסוימת של התורה, שרבי חייא מתנגד לה. רבי חייא טוען שהתורה מתקיימת כאשר כולם לומדים אותה, ולכן צריך לדאוג לכך שזה יקרה מחוץ לכותלי בית המדרש.

1. **פלפול הוא הבל כאשר אינו מביא לידי מעשה**

ומה מאוד יש להצטער בראותנו כמה מבחירי בחורי ישראל המבלים כל זמנם רק בפלפולים של הבל, מבלי להבחין אם יכונו דבריהם על פי ההלכה והסברה הישרה, וחבל מאד על כישרונותיהם המזהירים, שהיה אפשר לנצלם לידיעת וליבון הלכות ובעיות אקטואליות, ותחת זאת משקיעים את כל מרצם בפלפולי סרק, המקנים חדוות נפש בת חלוף, ועליהם יאות להמליץ, עוזבים חיי עולם ועוסקים בחיי שעה,

...שהחריפות מטה לב האדם ושובה אותו ביופי החידוש... 1

שתכלית הלימוד ועיקרו הוא בכדי להעלות השמועה לפי ההלכה, להלכה ולמעשה. וכמו שכתבו חז"ל: תלמוד גדול שהתלמוד מביא לידי מעשה. 2

חכם עובדיה יוסף, יביע אומר, חלק א, אורח חיים, דברי פתיחה, תורה והוראה, ירושלים, תשל"ד, עמ' 18-20

**תחנה ראשונה:** ומה מאוד יש להצטער בראותנו כמה מבחירי בחורי ישראל המבלים כל זמנם רק בפלפולים של הבל, מבלי להבחין אם יכונו דבריהם על פי ההלכה והסברה הישרה, וחבל מאד על כישרונותיהם המזהירים, שהיה אפשר לנצלם לידיעת וליבון הלכות ובעיות אקטואליות, ותחת זאת משקיעים את כל מרצם בפלפולי סרק, המקנים חדוות נפש בת חלוף, ועליהם יאות להמליץ, עוזבים חיי עולם ועוסקים בחיי שעה, ...שהחריפות מטה לב האדם ושובה אותו ביופי החידוש...1

**קו עצירה:** "בחיי שעה"

תמרור עצירה: "ביופי החידוש..."

**שאלה:** מדוע טוען הרב עובדיה יוסף שפלפול הוא חיי שעה?

**מסלולים אפשריים:** הרב עובדיה יוצא כנגד התפיסה האומרת שלימוד תורה איכותי, עמוק ונכון הוא לימוד תורה בפלפול. ההסבר לטענה שלו הוא שלימוד זה הוא זמני ומקומי. ניתן להבין את ההסבר שלו בכמה מובנים:

* הרב עובדיה טוען שהטמעת התורה בעולם היא ה'מעשה' ולכן לימוד התורה צריך להיות מכוון לשם. לימוד בפלפול הוא חולף ולא משאיר חותם.
* הרב עובדיה חושב שלימוד בפלפול יגרום שתשכח תורה מישראל, וגם אם נוכל להחזיר אותה בפלפול נפסיד הרבה בדרך.
* הרב עובדיה מזהה שתלמידים שמשקיעים בפלפול דואגים לעצמם ולהתפתחות העצמית שלהם, והוא חושב שיש לדאוג לתורה ולעם ישראל.

**תחנה שניה:** שתכלית הלימוד ועיקרו הוא בכדי להעלות השמועה לפי ההלכה, להלכה ולמעשה. וכמו שכתבו חז"ל: תלמוד גדול שהתלמוד מביא לידי מעשה. 2

**קו עצירה:** "שהתלמוד מביא לידי מעשה"

**תמרור עצירה:** "שתכלית הלימוד ועיקרו הוא בכדי להעלות השמועה לפי ההלכה , להלכה ולמעשה"

**שאלה:** כיצד מבין הרב עובדיה את הכרעת התלמוד במחלוקת שבין רבי טרפון לרבי עקיבא?

**מסלולים אפשריים:** הרב עובדיה מבין שהחכמים בבית נתזה הכריעו שמעשה גדולכדעתו של רבי עקיבא:

* הרב עובדיה מבין שגדול יותר, תלוי במטרה אליה מוביל התהליך ומכיוון שעל פי דעתו מטרת הלימוד היא ה'מעשה' לכן הוא גדול יותר.
* הרב עובדיה רוצה שהתלמידים היותר מזהירים ילמדו להלכה ולמעשה מכיוון שהעם כולו ירוויח מכך, כי כולם, גם אלה שלא לומדים יעשו את המעשה הנכון.
* הרב עובדיה חושב שכולם צריכים ללמוד, לא רק המזהירים, ולכן לימוד להלכה ולמעשה מאפשר לימוד לכולם.

1. **מילים מטשטשות מציאות**

מילים מילים מילים, הרבה הרבה הרבה, אבל לא בעניין, לא בעניין שלנו.

אינתי עומרי, מילים, לחן וביצוע: מיכה שטרית

**תחנה ראשונה:** מילים מילים מילים, הרבה הרבה הרבה, אבל לא בעניין, לא בעניין שלנו.

**קו ותמרור עצירה:** "לא בעניין שלנו"

**שאלה:** מה בעייתי במילים שהם לא לענין?

**מסלולים אפשריים:** בהמשך לדברי הרב עובדיה, כותב מיכה שיטרית בשירו "אינתי עומרי" (מומלץ לקרוא בנפרד) על מצוקה של אדם שהמפעל בו הוא עובד נסגר, ההסברים לכך רבים וקשורים לכלכלה ופוליטיקה אבל לא מדברים לאדם שאיבד את מקום עבודתו. ריבוי מילים לא רק שלא מסביר או פותר את המצוקה החברתית אלא גם יוצר אשליה של עשייה, של אכפתיות. למעשה, כל עוד המילים לא מחוברות למציאות, לעניין בו הן צריכות לדון אין להן ערך והן מטשטשות וגורמות נזק.